赵汝腾
赠林耕叟赴湖帅幕
东莱之师，是为拙斋。
学无不究，道无不该。
体统纯正，规模拓恢。
卓成一家，犹斗之魁。
未及百年，遗响冷灰。
我守宝婺，四学是开。
惟导生徒，俾绍东莱。
回首七霜，谅多成材。
英英耕叟，我友自孩。
吐词水群，制行亦瑰。
勉以朱学，持论不回。
仆家源流，是拥是培。
仲尼得伋，垂教方来。
拙斋有孙，其道未颓。
且告瓜熟，定王之台。
僮马载驰，羔雁屡催。
予闻湘流，夙称圣涯。
懋陵之邦，元公所贻。
南轩昭昭，五峰巍巍。
岂无秀民，可与摩揩。
求仁得仁，懋哉懋哉。